b'\n_START_ARTICLE_\nSvetovni dan \xc4\x8dlovekovih pravic\n_START_PARAGRAPH_\nSvetovni dan \xc4\x8dlovekovih pravic obele\xc5\xbeujemo 10. decembra. Na ta dan leta 1948 je bila v Parizu sprejeta splo\xc5\xa1na deklaracija \xc4\x8dlovekovih pravic. Omenjena deklaracija predstavlja skupen ideal vseh ljudstev in narodov z namenom, da bi vsi organi dru\xc5\xbebe in posamezniki razvijali spo\xc5\xa1tovanje teh pravic in svobo\xc5\xa1\xc4\x8din ter zagotovili njihovo splo\xc5\xa1no priznanje in spo\xc5\xa1tovanje._NEWLINE_Priznanje prirojenega \xc4\x8dlove\xc5\xa1kega dostojanstva vseh \xc4\x8dlanov \xc4\x8dlove\xc5\xa1ke dru\xc5\xbebe in njihovih enakih in neodtujljivih pravic pomeni priznanje temelja svobode, pravi\xc4\x8dnosti in miru na svetu. Zanikanje in teptanje \xc4\x8dlovekovih pravic sta pripeljala do barbarskih dejanj, \xc5\xbealjivih za \xc4\x8dlove\xc5\xa1ko vest, in ker je bila stvaritev sveta, v katerem bi imeli vsi ljudje svobodo govora in verovanja in v katerem ne bi \xc5\xbeiveli v strahu in pomanjkanju naj bi bila spoznana za najvi\xc5\xa1je prizadevanje \xc4\x8dlove\xc5\xa1tva. Nujno je potrebno, da se \xc4\x8dlovekove pravice zavarujejo z mo\xc4\x8djo prava, da \xc4\x8dlovek ne bi bil prisiljen zatekati se v skrajni sili k uporu zoper tiranijo in nasilje. Nujno je potrebno pospe\xc5\xa1evati razvoj prijateljskih odnosov med narodi. Ljudstva Zdru\xc5\xbeenih narodov so ponovno potrdila svojo vero v temeljne \xc4\x8dlovekove pravice in dostojanstvo ter vrednost \xc4\x8dlovekove osebnosti, v enakopravnost mo\xc5\xa1kih in \xc5\xbeensk ter se odlo\xc4\x8dila, da bodo podpirala dru\xc5\xbebeni napredek in ustvarjanje bolj\xc5\xa1ih \xc5\xbeivljenjskih pogojev v ve\xc4\x8dji svobodi. Vse dr\xc5\xbeave \xc4\x8dlanice so se zavezale, da bodo, v sodelovanju z Zdru\xc5\xbeenimi narodi pospe\xc5\xa1evale splo\xc5\xa1no in resni\xc4\x8dno spo\xc5\xa1tovanje \xc4\x8dlovekovih pravic ter temeljnih svobo\xc5\xa1\xc4\x8din. Skupno razumevanje teh pravic in svobo\xc5\xa1\xc4\x8din je najve\xc4\x8djega pomena za popolno uresni\xc4\x8ditev te zaveze.'